CELEX: 32018R0097
Language: ro
Date: 2018-01-22 00:00:00
Title: Regulamentul (UE) 2018/97 al Comisiei din 22 ianuarie 2018 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea îndulcitorilor în produsele fine de panificație (Text cu relevanță pentru SEE. )

23.1.2018   
            
            
               RO
            
            
               Jurnalul Oficial al Uniunii Europene
            
            
               L 17/11
            
         REGULAMENTUL (UE) 2018/97 AL COMISIEI
   din 22 ianuarie 2018
   de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea îndulcitorilor în produsele fine de panificație
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (5),
   întrucât:
   
               (1)
            
            
               Anexa II la Regulamentul (CE) nr. 1333/2008 prevede o listă a Uniunii conținând aditivii alimentari autorizați pentru utilizare în produsele alimentare și condițiile de utilizare a acestor aditivi.
            
         
               (2)
            
            
               Această listă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008, fie la inițiativa Comisiei, fie în urma unei cereri.
            
         
               (3)
            
            
               Pe baza informațiilor furnizate de statele membre, Comisia a ajuns la concluzia că anexa II la Regulamentul (CE) nr. 1333/2008 ar trebui modificată în ceea ce privește utilizarea aditivilor E 950 Acesulfam-K, E 951 Aspartam, E 952 Acid ciclamic și sărurile sale de Na și Ca, E 954 Zaharină și sărurile sale de Na, K și Ca, E 955 Sucraloză, E 959 Neohesperidină DC, E 961 Neotam, E 962 Sare de aspartam-acesulfam și E 969 Advantam în „produse fine de panificație cu destinație nutrițională specială”.
            
         
               (4)
            
            
               Utilizarea îndulcitorilor în „produse fine de panificație cu destinație nutrițională specială” a fost autorizată de Parlamentul European și de Directiva 94/35/CE a Consiliului (3). Categoria de alimente „produse fine de panificație cu destinație nutrițională specială” cuprindea „alimentele destinate persoanelor care suferă de disfuncții ale metabolismului glucidelor (diabeticii)”, reglementate de Directiva 89/398/CEE a Consiliului (4). Această directivă a stabilit o definiție comună a „alimentelor destinate utilizărilor nutriționale speciale” și prevedea că pot fi adoptate dispoziții speciale în ceea ce privește „alimentele destinate persoanelor care suferă de disfuncții ale metabolismului glucidelor (diabeticii)”, o categorie de alimente care intră sub incidența definiției alimentelor destinate utilizărilor nutriționale speciale.
            
         
               (5)
            
            
               Cu toate acestea, după cum s-a concluzionat în raportul Comisiei (5) privind alimentele destinate persoanelor care suferă de diabet, lipsea baza științifică pentru stabilirea unor cerințe specifice privind compoziția acestor alimente. În plus, Regulamentul (UE nr. 609/2013 al Parlamentului European și al Consiliului (6) a abrogat conceptul de „alimente destinate utilizărilor nutriționale speciale”, inclusiv pe cel de „alimente destinate persoanelor care suferă de disfuncții ale metabolismului glucidelor (diabeticii)”.
            
         
               (6)
            
            
               Prin urmare, autorizarea îndulcitorilor respectivi în „produse fine de panificație cu destinație nutrițională specială” în conformitate cu articolul 7 litera (c) din Regulamentul (CE) nr. 1333/2008 nu mai este justificată, iar produsele în cauză nu ar mai trebui să fie comercializate.
            
         
               (7)
            
            
               În plus, aplicarea uniformă a condițiilor de autorizare a utilizării îndulcitorilor ar asigura claritatea și funcționarea adecvată a pieței interne.
            
         
               (8)
            
            
               Prin urmare, ar trebui eliminate rubricile corespunzătoare aditivilor E 950 Acesulfam-K, E 951 Aspartam, E 952 Acid ciclamic și sărurile sale de Na și Ca, E 954 Zaharină și sărurile sale de Na, K și Ca, E 955 Sucraloză, E 959 Neohesperidină DC, E 961 Neotam, E 962 Sare de aspartam-acesulfam și E 969 Advantam, referitoare la utilizarea „numai [în] produse fine de panificație cu destinație nutrițională specială” din categoria de produse alimentare 07.2 „Produse fine de panificație”.
            
         
               (9)
            
            
               Prin urmare, anexa II la Regulamentul (CE) nr. 1333/2008 ar trebui modificată în consecință.
            
         
               (10)
            
            
               Pentru a le permite operatorilor economici să se adapteze la noile norme, este necesar să se prevadă o perioadă de tranziție în care produsele fine de panificație cu destinație nutrițională specială care conțin oricare dintre îndulcitorii menționați mai sus să poată fi comercializate în continuare.
            
         
               (11)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Produsele fine de panificație cu destinație nutrițională specială care conțin aditivii E 950 Acesulfam-K, E 951 Aspartam, E 952 Acid ciclamic și sărurile sale de Na și Ca, E 954 Zaharină și sărurile sale de Na, K și Ca, E 955 Sucraloză, E 959 Neohesperidină DC, E 961 Neotam, E 962 Sare de aspartam-acesulfam și/sau E 969 Advantam și care au fost introduse pe piață în mod legal înainte de intrarea în vigoare a prezentului regulament pot fi comercializate în continuare până la epuizarea stocurilor.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 ianuarie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 31.12.2008, p. 16.
   
      (2)  JO L 354, 31.12.2008, p. 1.
   
      (3)  Directiva 94/35/CEE a Parlamentului European și a Consiliului din 30 iunie 1994 privind îndulcitorii care trebuie utilizați în produsele alimentare (JO L 237, 10.9.1994, p. 3).
   
      (4)  Directiva 89/398/CEE a Consiliului din 3 mai 1989 de apropiere a legislațiilor statelor membre privind produsele alimentare destinate unei alimentații speciale (JO L 186, 30.6.1989, p. 27).
   
      (5)  Raport al Comisiei către Parlamentul European și Consiliu privind alimentele destinate persoanelor care suferă de disfuncții în metabolismul glucidelor (diabeticii), din 1 iulie 2008 [COM(2008) 392 final].
   
      (6)  Regulamentul (UE) nr. 609/2013 al Parlamentului European și al Consiliului din 12 iunie 2013 privind alimentele destinate sugarilor și copiilor de vârstă mică, alimentele destinate unor scopuri medicale speciale și înlocuitorii unei diete totale pentru controlul greutății și de abrogare a Directivei 92/52/CEE a Consiliului, a Directivelor 96/8/CE, 1999/21/CE, 2006/125/CE și 2006/141/CE ale Comisiei, a Directivei 2009/39/CE a Parlamentului European și a Consiliului și a Regulamentelor (CE) nr. 41/2009 și (CE) nr. 953/2009 ale Comisiei (JO L 181, 29.6.2013, p. 35).
   
      ANEXĂ
      Partea E din anexa II la Regulamentul (CE) nr. 1333/2008 se modifică după cum urmează:
      
                  1.
               
               
                  De la categoria de produse alimentare 07.2 „Produse fine de panificație”, se elimină rubricile corespunzătoare aditivilor E 950 Acesulfam-K, E 951 Aspartam, E 952 Acid ciclamic și sărurile sale de Na și Ca, E 954 Zaharină și sărurile sale de Na, K și Ca, E 955 Sucraloză, E 959 Neohesperidină DC, E 961 Neotam, E 962 Sare de aspartam-acesulfam și E 969 Advantam referitoare la utilizarea „numai [în] produse fine de panificație cu destinație nutrițională specială”.